CELEX: E2016J0006
Language: el
Date: 2016-12-22 00:00:00
Title: Απόφαση του Δικαστηρίου, της 22ας Δεκεμβρίου 2016, στην υπόθεση E-6/16, Fjarskipti hf. κατά της ισλανδικής Διοίκησης Ταχυδρομείων και Τηλεπικοινωνιών (Παροχή τηλεπικοινωνιακών υπηρεσιών — οδηγία 2002/21/ΕΚ — Δίκτυο ηλεκτρονικών επικοινωνιών — Υπηρεσία ηλεκτρονικών επικοινωνιών — Δημόσιο δίκτυο επικοινωνιών)

27.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 133/6
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 22ας Δεκεμβρίου 2016
   στην υπόθεση E-6/16
   Fjarskipti hf. κατά της ισλανδικής Διοίκησης Ταχυδρομείων και Τηλεπικοινωνιών
   (Παροχή τηλεπικοινωνιακών υπηρεσιών — οδηγία 2002/21/ΕΚ — Δίκτυο ηλεκτρονικών επικοινωνιών — Υπηρεσία ηλεκτρονικών επικοινωνιών — Δημόσιο δίκτυο επικοινωνιών)
   (2017/C 133/06)
   Στην υπόθεση E-6/16, Fjarskipti hf. κατά της ισλανδικής Διοίκησης Ταχυδρομείων και Τηλεπικοινωνιών — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το Πρωτοδικείο του Ρέικιαβικ (Héraðsdómur Reykjavíkur) όσον αφορά την ερμηνεία του άρθρου 2 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο), το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 22 Δεκεμβρίου 2016, το διατακτικό της οποίας έχει ως εξής:
   
               1.
            
            
               Στον ορισμό του άρθρου 2 στοιχείο α) της οδηγίας 2002/21/ΕΚ, ο όρος «δίκτυο ηλεκτρονικών επικοινωνιών» πρέπει να ερμηνευτεί υπό την έννοια ότι περιλαμβάνει σύστημα που επιτρέπει τη μεταφορά σημάτων υπό μορφή μηνυμάτων SMS στη συσκευή τελικών χρηστών που συνδέεται μέσω φυλλομετρητή ιστού, μέσω του διαδικτύου, στο λογισμικό PHP στον ιστοχώρο μιας επιχείρησης τηλεπικοινωνιών, που λαμβάνει τα σήματα, τα επεξεργάζεται και στη συνέχεια τα μεταφέρει σε έναν διακομιστή SMS στο σύστημα επικοινωνιών της επιχείρησης, το οποίο στη συνέχεια τα αποστέλλει μέσω τηλεφωνικού δικτύου στον τηλεφωνικό αριθμό του παραλήπτη.
            
         
               2.
            
            
               Στον ορισμό του άρθρου 2 στοιχείο γ) της οδηγίας 2002/21/ΕΚ, ο όρος «υπηρεσίες ηλεκτρονικών επικοινωνιών» καλύπτει υπηρεσίες που συνίστανται στη μεταφορά σημάτων σε δίκτυο επικοινωνιών, όπως περιγράφεται στην πρώτη ερώτηση, ανεξάρτητα από το αν εισπράττεται τέλος για την παροχή της υπηρεσίας αυτής, υπό την προϋπόθεση ότι η υπηρεσία παρέχεται κανονικά έναντι αμοιβής.
            
         
               3.
            
            
               Στον ορισμό του άρθρου 2 στοιχείο δ) της οδηγίας 2002/21/ΕΚ, ο όρος «δημόσιο δίκτυο επικοινωνιών» πρέπει να ερμηνευτεί υπό την έννοια ότι καλύπτει δίκτυο, όπως περιγράφεται στην πρώτη ερώτηση, που χρησιμοποιείται για την παροχή υπηρεσιών, όπως περιγράφονται στη δεύτερη ερώτηση, ανεξάρτητα από το εάν οι υπηρεσίες αυτές τίθενται στη διάθεση μόνο των συνδρομητών της συγκεκριμένης επιχείρησης, υπό την προϋπόθεση ότι το δίκτυο χρησιμοποιείται, εξολοκλήρου ή κυρίως, για την παροχή διαθέσιμων στο κοινό υπηρεσιών αυτού του είδους.